Papersnake/gushiwen huggingface dataset:
试院和陈蕃仲酴醿两绝
葛立方（宋代）

芳心玉面出蚕丛，骨醉先生酒盏中。
白发病翁新止酒，枕囊犹凯梦魂通。
舟中追和逊卿早春即事十首
陆文圭（元代）

莫惜春衫污酒痕，欲将遗恨寄方栖。
清明客裹匆匆过，不记桃花笑倚门。
乙丑元旦避兵祸于山庄作四首 其四
徐骘民（清代）

洪杨扰后又鏖兵，怕听晨昏刁斗鸣。满目疮痍馀烬劫，不堪回首暨阳城。
送奯上人还日本并简双林明极和尚
至仁（明代）

十年问法天王地，万里乡山碧海东。雪室有禅传鼻祖，蒲帆无恙转秋风。

潮连蓬岛晴云白，霞拥扶桑晓日红。为问双林老尊者，尺书还寄北来鸿。
江南好 其九 九松亭
许英（清代）

风雨古，森列九株青。千尺亭亭流月影，半空飒飒起涛声。

应有紫鳞生。
幽居
詹体仁（宋代）

投老安闲世味疏，深深水竹葺幽居。
床头昨夜风吹落，多是经年未报书。
至道初元六月不雨为民冒暑乞灵龙湫投辞未竟
王挺之（宋代）

欲呼云雨沃焦田，袅袅篮舆入翠烟。
万仞孤高随鸟道，一潭澄碧快龙眠。
浮丘黄帝真成道，汉武秦皇谩学仙。
但愿甘霖慰枯槁，岂知衰朽得神怜。
下水船
黄庭坚（宋代）

总领神仙侣。齐到青云岐路。丹禁风微，咫尺谛闻天语。尽荣遇。看即如龙变化，一掷灵梭风雨。

真游处。上苑寻春去。芳草芊芊迎步。几曲笙歌，樱桃艳里欢聚。瑶觞举。回祝尧龄万万，端的君恩难负。
北楼三首
宋庠（宋代）

孤堞神坰畔，平原岁琯阴。
惊麏时易薮，倦鸟即投林。
日舍翻车恨，天旄伏枥心。
蓬池八十首，半是为登临。
天冠山题咏二十二首 其一 龙口岩
赵孟頫（元代）

峭石立四壁，寒泉飞两龙。人间苦炎热，仙境已秋风。
游西湖
陈著（宋代）

多谢东君巧剸裁，工夫都在禁城西。
松萝霁蔼群峰寺，杨柳轻风十里堤。
酒向画阑楼上买，诗从翠馆壁中题。
都门路迥马蹄困，奔得归来醉似泥。
清娱阁晚眺怀佩芳妹
鲍之蕙（清代）

空阶微雨过，高阁销烦暑。虹影驾长桥，崩云乱烟屿。

畦蛙阁阁喧，归鸟喈喈语。徘徊动远情，尺素经年阻。

忆昔垂髫时，深闺日为侣。欣看案上书，倦织窗间杼。

细字写红蕉，新词题白苎。星霜催鬓发，聚散消时序。

怅望竟何如，落霞际沙渚。
赠朱庆馀校书
周贺（唐代）

风泉尽结冰，寒梦彻西陵。越信楚城得，远怀中夜兴。

树停沙岛鹤，茶会石桥僧。寺阁边官舍，行吟过几层。
病卧闻韩公表雨中出谒
晁说之（宋代）

绿阴飞雨作秋容，衰病呻吟高枕中。
何事公孙健骑马，黄金带客好相从。
江口望金陵
徐时作（清代）

江流何浩浩，日夜无穷已。隐隐石头城，虎踞龙蟠地。

泛舟极远目，天际孤云起。吊古溯前朝，战争空戍垒。

芳草自萋萋，水弱山柔靡。宋齐与梁陈，六代如梦里。

古来图大事，江东何足齿。帝业总偏安，王气亦难恃。

江山虽秀拔，风俗终奢侈。元气泄波涛，英雄能有几。

何如幽燕间，提封直万里。三边归控制，四辅堪俯视。

临风发浩歌，一笑空江水。
访隐者
叶绍翁（宋代）

开门迎客着山袍，井畔猕猴一树桃。
儿向草间寻落果，妻从墙树过香醪。
旧栽松子今能大，新起茅堂不甚高。
历遍贵游无此味，韭和春雨笋和糟。
夏日读陶章诗偶成
徐瑞（宋代）

诗道贵和平，由来写性情。
要知冲口出，绝胜撚髭成。
理到辞须达，神超韵自清。
无人融此趣，庭户绿阴生。
寄三觉山从益上人
齐己（唐代）

山下人来说，多时不下山。是应终未是，闲得且须闲。

海面云归窦，猿边月上关。寻思乱峰顶，空送衲僧还。
偈颂七十六首
释师范（宋代）

佛祖命脉，洞然明白。
黑漆屏风，松萝亮隔。
采桑子·熔金脱得花钿小
佚名（宋代）

熔金脱得花钿小，点缀琼枝。月淡风微。露浥香肌自是奇。玉人呵手昂头翦，纤鬓边垂。似簇蜂儿。春入芳容不肯飞。
春寒
陆游（宋代）

冉冉年华过上元，梅花如雪照江村。
云归翠窦初收雨，人清怕寒嬾出门。
香烬已残炉未冷，客谈方剧酒重温。
尚嫌尘境妨幽致，过埭船声暮正喧。
徐稚山
周必大（宋代）

有美传清雅，无心问介通。佥言宜仆射，累疏避司空。

身后疏巾敛，生前浊酒中。吴钩无路挂，洒泪寄西风。
蓝田溪杂咏二十二首。戏鸥
钱起（唐代）

乍依菱蔓聚，尽向芦花灭。更喜好风来，数片翻晴雪。
诗偈 其一○六
庞蕴（唐代）

若能相用语，教君一个诀。捻取三毒箭，一时总拗折。

田地成四空，五狗牙总缺。色蕴自消亡，六贼俱磨灭。

阎罗成法王，罗刹成菩萨。勿论己一身，举国一时悦。
读宋史
赵思植（清代）

驴背投间学隐沦，蕲王宁不忆君恩。忠臣业已成冤狱，大将从今合杜门。

举目烽烟空怅望，一腔悲愤向谁论。归来浪迹西湖上，聊对溪山纵酒樽。
喜雪
张方平（宋代）

愆阳干岁事，斋殿轸予忧。默为斯民祷，心从六事求。

同云俄蔽景，盈尺忽呈休。淅沥千琼树，峥嵘万玉楼。

尘氛开紫宙，气象露皇州。雕鹗精神劲，松筠操禀优。

边庭伤久戍，农亩庆来麰。咨尔臣邻地，常期九叙脩。
韩干画马
葛立方（宋代）

刖足俄然增足，蹶蹄那害全蹄。
还解追风奔雷，不妨一跃檀溪。
诸友和章及性宗用韵二首
郭印（宋代）

千花百草斗青春，法界谁知本一真。
生灭去来浑妙用，洪纖曲直现全身。
参同聊示师资契，授受宁论父子亲。
直下承当犹自错，可怜舍己更从人。
沁园春·送李御带珙
李曾伯（宋代）

饯税巽甫。唐入以处士辟幕府如石、温辈甚多。税君巽甫以命士来淮幕三年矣，略不能挽之以寸。巽甫号安之，如某歉何。临别，赋【沁园春】以饯。

水北洛南，未尝无人，不同者时。赖交情兰臭，绸缪相好；宦情云薄，得失何知。夜观论兵，春原吊古，慷慨事功千载期。萧如也，料行囊如水，只有新诗。
归兮，归去来兮，我亦办征帆非晚归。正姑苏台畔，米廉酒好；吴松江上，莼嫩鱼肥。我住孤村，相连一水，载月不妨时过之。长亭路，又何须回首，折柳依依。
挽敕总两广军务都御史郴阳朱公 其二
陈献章（明代）

发疏齿豁瘴天涯，已道头颅事可知。万里忽闻徵召起，九泉应恨乞归迟。

事方年少常如钝，虑过时人忽似痴。爱惜饷军三十万，至今犹系陕人思。
春日杂言十一首
赵蕃（宋代）

燕子日长宜读书，若为病思每欺余。
形骸筋力今如此，惭愧丁年不荷锄。
示儿
陆游（宋代）

闻义贵能徙，见贤思与齐。
食尝甘脱粟，起不待鸣鸡。
萧索园官菜，酸寒太学齑。
时时语儿子：未用厌鉏犁。
睡起
晃冲之（宋代）

素屏纹簟彻轻纱，睡起冰盘自削瓜。
风笋微微开绿箨，雨槐细细落黄花。
经营薄产初无意，补葺疏篱渐有涯。
待得高秋寻靖老，临流坐石问丹砂。
送知军曹比部移虔州
李覯（宋代）

要知贤者善居官，法自严明性自宽。
黠吏欲欺难作计，愚民初惧久方安。
狱辞大小情皆见，市物公私价一般。
农力不闻供土木，穷阎犹得免饥寒。
星为二使来巡抚，考未三年悉可观。
剧郡使当烦镇守，君恩宁许更盘恒。
两幡赣水行非远，五夸旴江日渐单。
从此天衢龙跃去，野人怀德谩悲酸。
腊后书所见
宋祁（宋代）

北斗边城春柄回，闰年飘縠占馀灰。
鼓声催遍江南草，驿路传残陇首梅。
寒日已高犹沆漭，薄云无待故徘徊。
何郎素忆惭杯杓，强欲乘閒拨冻醅。
虎暴二首
刘克庄（宋代）

噬至饱而止，出为饥所驱。
东邻栈失羖，西舍廐亡驹。
浪说裴旻射，难施抱朴符。
雌雄已堪畏，况挟小于菟。
哭张隐直 其一
刘攽（宋代）

结友儿童岁，对门兄弟辞。存亡殊不意，晚暮可胜悲。

宰木归吴远，輀车出剑迟。善人鲜百福，神理傥吾欺。
江城子
赵长卿（宋代）

彩云飞尽楚天空。碧溶溶。一帘风。吹起荷花，香雾喷人浓。明月凄凉多少恨，恨难计，我情钟。
相思魂梦几时穷。洞房中。忆从容。须信别来，应也敛眉峰。好景良添怅望，无计与，一樽同。
玉井泉
秦观（宋代）

云蒸昆山液，月浸蓝田英。
临风咽沆瀣，满腹珠玑鸣。
出长芦口
刘攽（宋代）

涛翻鹭羽连天白，山叠屏风到海青。客路浮生两如寄，万重波里一浮萍。
金刚随机无尽颂·一相无相分第九
释印肃（宋代）

兰那行自周，空手把锄头。
人从桥上过，桥流水不流。
论油丹色
贾似道（宋代）

黑头青项翅油丹，腿脚牙长似雪霜。
相貌这般无觅处，鬭时绝胜岂寻常。
南乡子
方千里（宋代）

西北有高楼。淡霭残烟渐渐收。几阵凉风生客袖，飕飕。心逐年几衮衮流。

花卉满前头。老懒心情万事休。独倚栏干无一语，回眸。鼓角声中唤起愁。
古意寄卢省庵吴廷圭二首 其一
刘璟（明代）

昨夜起观星，北斗悬中天。牛女隔河汉，跬步不得前。

东方有一隔，披褐露两肩。积雪寒蓬庐，中心常泰然。

高歌商颂篇，激烈浮云旋。隔心亦何求，长为知者怜。
竟陵酒官舍北有数步草岁寒霜落犹郁然也予为障其风霜暮冬尚自如一日大火焚舍无遗复往寻草不复有矣
张耒（宋代）

为爱墙隅芳草色，故遮霜霰待新春。火烧雨洗寻无处，祇有东风吹旧尘。
乘月登楼
林希逸（宋代）

铁骑围何急，登楼却自由。一轮秋夜月，百尺岳阳楼。

老将凭栏怒，嫦娥为我留。功成长啸后，人在古城头。

羽扇荣差可，胡床庾浪游。千年髯孰似，笛里梦并州。
别张少府
高适（唐代）

归客留不住，朝云纵复横。马头向春草，斗柄临高城。

嗟我久离别，羡君看弟兄。归心更难道，回首一伤情。
次韵和抑之寒食 其二
白子仪（宋代）

馀花茂草引醺酣，礼节休言爵止三。芳岁现逢虽强笑，少年相对但多惭。

尚驱俗驾终何适，不辟愁门却未甘。难把长绳系春日，若非觞斝更谁堪。
忆长安。五月（共十二咏，丘丹等同赋，各见本集）
严维（唐代）

忆长安，五月时，君王避暑华池。进膳甘瓜朱李，

续命芳兰彩丝。竞处高明台榭，槐阴柳色通逵。
卖花翁
吴融（唐代）

和烟和露一丛花，担入宫城许史家。
惆怅东风无处说，不教闲地著春华。
偈六十三首
释道宁（宋代）

先贤垂范，流落人间。
日久岁深，禅人不顾。
语非玄妙，直透重关。
画瓶打破，渌水青山。
莫讶报慈多冷淡，得盘桓处且盘桓。
爱梅歌
徐照（宋代）

紫琳联坳蘸黟漆，破帽笼头醉拈笔。
解返冰魂化墨倦，青皇尽把韶华失。
巧分六出騃滕六，迅折千葩怯殷七。
笑笑先生懒学画，花光仁老毛欲栗。
可笑梅山翁，一夜吟诗便来乞。
无声与有声，画妙诗骚两清逸。
见说鹅溪出好绢，谁能为买三百疋。
长条短棘椒藟萌，折榦稀枝瘦虬屈。
画取西湖三两朵，摘索映空花不密。
更画庾岭三十本，雪月风烟意非一。
君不同见翰林走旁访消息，寒城日日骑驴出。
又不见杜老当年酒不。
乌夜啼
沈愚（明代）

月边惊乌尾毕逋，夜飞三匝啼高梧。
绿窗织素谁家女，低蹙蛾高泪如雨。
银灯照影翠屏深，声声似听夫君琴。
霜华满庭天欲曙，正是愁人断肠处。
偈
释圆济（宋代）

雨过山青，云开月白。带雪寒松，摇风庭柏。
过商山
贯休（唐代）

吟缘横翠忆天台，啸狖啼猿见尽猜。四个老人何处去，

一声仙尽过溪来。皇城宫阙回头尽，紫阁烟霞为我开。

天际峰峰尽堪住，红尘中去大悠哉。
偈颂四十一首
释普宁（宋代）

一尘入正定，诸尘三昧起。
诸尘入正定，一尘三昧起。
三昧与正入，土块泥里洗。
咦，白日堂堂眼见鬼。
非不非，是不是。
甲子乙丑海中金，丙午丁未天河水。
次韵范干闻画眉鸟声
史浩（宋代）

春风著意舞长杨，中有珍禽口尚黄。
曾闻章台看眉妩，故应学得汉家妆。
次友人韵
苏泂（宋代）

时事纷纷一笑中，卧看墙外石榴红。
谁怜楚客当年意，与把离骚继国风。
文帝
王十朋（宋代）

文帝兴王自代来，百金不费亦仁哉。后人不务师恭俭，万户千门几露台。
约客不至
李龏（金朝）

昨朝新得剡山茶，有约煎尝对晚霞。月上湘帘人不至，一池春水落桐花。
黄几道哀挽
张耒（宋代）

风流正始久无声，颇复因公到后生。
千里族人分俸禄，百年乡党守题评。
青云脱屣乌台峻，白首含香画省清。
但得将军桃李在，宁须公相写铭旌。
十四夜焦山水晶庵看月
余京（宋代）

薄暝疏钟隔树闻，海风收尽岭头云。住山梦好经三宿，看月光圆到九分。

天淡银河涵水气，江平冰縠织波纹。僧窗不用呼灯火，老眼能书白练裙。
酬娄秀才将之淮南见赠之什
柳宗元（唐代）

远弃甘幽独，谁云值故人。好音怜铩羽，濡沫慰穷鳞。
困志情惟怜，相知乐更新。浪游轻费日，醉舞讵伤春。
风月欢宁间，星霜分益亲。已将名是患，还用道为邻。
机事齐飘瓦，嫌猜比拾尘。高冠余肯赋，长铗子忘贫。
晚惊移律，暌携忽此辰。开颜时不再，绊足去何因。
海上销魂别，天边吊影身。只应西涧水，寂寞但垂纶。
送吕寺丞希彦邠州签判
梅尧臣（宋代）

自有仲宣乐，从军仍近亲。关河历周郑，风雪过咸秦。

原上方驱马，鞍傍忽起鹑。世家传钓玉，重问渭川滨。
潘德久永嘉佳士也闻其能诗久矣而不我过仆一
姜特立（宋代）

闻名渴见面，未合长相思。
纷纷数来人，谁契此心期。
识公恨不早，委刺方嫌迟。
正欲我辈人，共此一段奇。
良贾虽深藏，有宝人得知。
袍褐既怀玉，脱囊可无锥。
聊将一缕麻，换此五色丝。
曲意相假借，仁衷恕嘲嗤。
子怀谅已伸，我惭亦自贻。
此道久凋丧，相从当在兹。
食荠
陆游（宋代）

小著盐醯助滋味，微加姜桂发精神。
风炉歙钵穷家活，妙诀何曾肯授人。
花非花
白居易（唐代）

花非花，雾非雾。
夜半来，天明去。
来如春梦几多时？
去似朝云无觅处。
咏蝶
舒岳祥（宋代）

前身曾学昭仪舞，时样工为京兆眉。
拣尽好枝无可意，倦寻芳草歇多时。
晓畦雾重狂须减，风槛花飞悮与随。
不但蛛丝深著避，更知红袖亦堪疑。
雨后池上
刘攽（宋代）

一雨池塘水面平，淡磨明镜照檐楹。
东风忽起垂杨舞，更作荷心万点声。
上江虹 九日登定王台
易顺鼎（清代）

帝子台高，秋九月、重阳天气。问几处晚晴篱落，菊花开未。

蓝涧唫诗词客老，白衣送酒先生醉。只古人旷达，与牢愁都成例。

白雁过霜痕，坠红叶、脱雨声至。听潇湘涛，瑟瑟悲秋之泪。

华岳持螯名士派，彭城戏马英雄意。对西风一笑，把茱萸秋山翠。
寄题时氏小飞来三首 其三
姜特立（宋代）

须弥纳芥不为誇，曾向壶中贮九华。灵隐寺前天竺后，好峰都落在君家。
点绛唇（春暮）
赵长卿（宋代）

啼鸟喃喃，恨春归去春谁管。日和风暖。绿暗壮举庭院。

还忆当年，绮席新相见。人已远。水流云散。空结多情怨。
和杜甫遣兴五首 其五
弘历（清代）

吾怜孟浩然，盖亦一作者。君固未已弃，已则觉君舍。

浩荡襄汉间，曲高和者寡。幸有同心人，清辞誉风雅。
送答里麻廉访使
范梈（元代）

龙节猗皇皇，六辔忽如流。圣主命大吏，出按东南州。

东南何所有？榕荔蔽山丘。深有险跋履，浅有佳遨游。

绣衣辟庭户，法署若瀛洲。提封宪令行，霜日净高秋。

公来天为欢，公去海生愁。渺渺众庶望，为我少淹留。

郊亭接乌石，杨柳荫清沟。鸟哢方睍睆，花林复绸缪。

吾闻古君子，弗替进退忧。昕朝正图旧，庶用慰忠谋。
刘顗宫苑，退老于庐山石碑庵，顗，陕西人，
苏轼（宋代）

雕弓挂壁耻言勋，笑人渔樵便作群。
五马亲来看射虎，不愁醉尉恼将军。
北窗
王安石（宋代）

病与衰期每强扶，鸡壅桔梗亦时须。
空花根蒂难寻摘，梦境烟尘费扫除。
耆域药囊真妄有，轩辕经匮或元无。
北窗枕上春风暖，漫读毗耶数卷书。
奉酬臞菴李侍郎
白玉蟾（宋代）

全是山林居士风，不知位重更官穹。
名书玉几金瓯内，心在蒲团纸帐中。
句
释惠崇（宋代）

禽寒时动竹，露重忽翻荷。
客中呈幼度
范成大（宋代）

手板头衔意已慵，墨池书枕兴无穷。
酿泥深巷五更雨，吹酒小无三面风。
草色有无春最好，客心去住水长东。
今朝合有家书到，昨夜灯花缀玉虫。
赠别余芝衫
黄爵滋（清代）

秋风起庭树，凉蝉声愈繁。游子命车驾，催促返故山。

故山何所事，莳尔三年兰。幽芳媚空谷，可佩亦可餐。

持赠素心友，宝贵何可言。浮云我与尔，离合无定端。

此别见何日，常恐彫朱颜。碧筒傥可掇，勿废盈觞欢。
湘潭分司咏桂
谢廷柱（明代）

广寒仙种下青云，秋色人间占几分。绝爱郗枝终日对，忽疑吴几半空闻。

霜风微动高枝翠，豸绣频添细萼芬。却忆当年攀月窟，不将丹□献华勋。
梁苑行
张宪（元代）

银鳞靡靡天光晚，画出梁王江上苑。脩眉凝睇秋波长，薄袖分香春麝煖。

氤氲宝鼎腾水沉，寂历宫门闭金键。三十六竽吹紫云，露冷高台双凤远。
寿遂宁李漕
李曾伯（宋代）

自从岳牧著民庸，十载岷峨帝眷隆。
草带雨锄周圃绿，粟和烟挽汉关红。
活人阴德深无尽，寿国良方用不穷。
一转钧间内阁去，天涯岁岁囿东风。
梦游武夷山歌
朱葵之（清代）

入闽有二愿，啖枫亭荔游武夷。宋香陈紫次第已到口，惟有升真洞天未及杖策穷厜㕒。

朅来芝城中，快览名山志。雷文瓷甋虹桥板，神仙踪迹传灵异。

精神所结梦寐形，恍偕篯铿二子同游戏。拍肩而挹袖，飞登冲祐宫。

乾鱼之祀汉腊改，尚有颜行石刻留唐宗。阳开阴合互亏蔽，纷纷涧谷团青红。

天柱一峰尤直绝，积秸仙蜕庋置从同同。西壁老鹤谁所绘，霜翎丹顶直欲抟天风。

大笑度石梁，玉女忽交臂，镜台冠石俨然存，莫是鱼家双姊妹。

云车风马恍愡游，三间精舍幽岩幽。棹歌声中山月落，隐屏我祖曾潜修。

招呼王子骞，更觅不死药，黄心木桥路断不可上，一条雪练横空落。

我闻武夷君，幔亭曾宴诸乡人。东序紫霞褥，西座红云裀。

长琴者谁谢英妃，短鼓者谁高子春。可哀一曲三千载，至今惟见长松吟风，苍苔溜雨，三十六峰交掩映。

山鬼独足行逡逡，峰回路转魂魄悸，蒲牢怒吼飞乌踆。

大梦陡然觉，披衣行咨嗟。灵景变幻一弹指，奚童却进先春茶。

戴我远游冠，著我登山屐。人生白驹过隙耳，富贵功名安足恃，老死牖下非男子。

吁嗟乎！老死牖下非男子，五岳之游从此始。
观澜为曾峻术赋
罗钦顺（明代）

门前屋后双龙水，岸岸青苔送急流。应恨早年无眼力，颇于中道识源头。

高人会肯传琴谱，稚子何须理钓钩。便把脚跟牢劄定，芳名从此合多收。
暂寓程庸氏屈府主王侯贲临夜承郎君伴宿
吴与弼（明代）

春风堂上降鸾凰，瑞气祥烟日正长。翠竹碧梧歌不足，高烧银烛夜煌煌。
高洁堂来见因次前韵三首
陈著（宋代）

君家文献日争光，声价如今重上方。
我老尚知师古学，为搜古集到渠阳。
偈倾一百三十三首
释法薰（宋代）

言诠不及处，文彩未生时。
电光石火，犹尚迟迟。
直下横身担荷得，藕丝牵动五须弥。
听百舌诗
刘令娴（南北朝）

庭树旦新晴，临镜出雕楹。风吹桃李气，过传春鸟声。

净写山阳笛，全作洛滨笙。注意欢留听，误令妆不成。
德州道上留别石幢伯兄 其一
郑方坤（清代）

料峭寒如此，邮签百二余。弟兄一分袂，琴剑各轻车。

强制杨朱泪，愁沈殷羡书。团圆问明月，奚事照离居。
从齐武帝琅琊城讲武应诏诗
沈约（南北朝）

九功播祧墠。
七德陈武悬。
展事昌国图。
息兵由重战。
皇情咨阅典。
出车迨辰选。
饰徒映寒隰。
翻绥临广甸。
飒杳佩吴戈。
参差腰夏箭。
风斾舒复卷。
云霞清似转。
轻舞信徘徊。
前歌且遥衍。
秋原嘶代马。
朱光浮楚练。
虹壑写飞文。
岩阿藻余绚。
发震岳灵从。
扬旌水华变。
凭高训武则。
中天起遐着。
凤盖卷洪河。
珠旗扫长汧。
方待翠华举。
远适瑶池宴。
至夜独酌二绝 其一
郑刚中（宋代）

一册韩文酒一杯，居然独酌兴悠哉。夜寒径醉即就枕，卧待新阳明日来。
范资政移镇杭州一百韵
金君卿（宋代）

圣门高弟游渊源，当时所得惟十贤。
科张言行政与学，兼此四者谁能然。
公含天资得具美，出文入武材谟全。
轩昂盛时进以道，行高德钜齐回骞。
发为文章动惊俗，邈与游夏争差肩。
手凿大窍破混沌，分得清浊归坤乾。
斯文去圣日已远，泯塞不绝犹涓涓。
公恢吾儒独振起，力引巨海吞百川。
周旋六经后诸子，陟彼泰山望八埏。
提携千篇去奏御，列宿环拱分经躔。
章韶夏濩忽冥昧，琥璜圭壁慙雕镌。
词雄语险气复锐，猛将正怒挥戈鋋。
群邪众枉困凌暴，辟易万里穷无边。
飞名禁林号独跳，多士仰则犹权衡。
惟时朝廷政不一，众口噤喑同寒蝉。
公郁奇材未得吐，盘虹积玉胸中填。
囊书万言究大政，径欲锻石持补天。
自从谏言抉心胆，慷慨大论君之前。
采诗上诵关雎化，稽古下陈无逸篇。
材高於时众所忌，讒机巧网相包缠。
如公之言遽见斥，嗟嗟吾道何其邅。
上思贾生久不见，一日开悟俄诏还。
归来复践谏诤列，正似猛矢加劲弦。
遂登天阁承顾问，凡日三接亲邃延。
乃眷京畿作大尹，有美闻望如庭坚。
公言臣节矧可夺，宁方而折何能圆。
咄哉小人正用事，亦以茅茹相引牵。
大凡威福自人主，其下臣子敢得专。
设若园林养材木，腐枝朽卉须剥刓。
方今之患犹大腫，未得良药何能痊。
大书斥言不忌讳，贯理若以珠贝穿。
天子为之彻旒纩，乐以从谏如转{左金右旋}。
退思谓言即施设，返逆众耳遭诃訮。
黄鹄孤飞下太液，势力不胜枭与鸢。
遭罹网罗不得奋，摆翮垂翅江之壖。
身虽江湖岂云乐，与国忧戚常悁悁。
谓时久安虑必远，往往达旦目不眩。
俄而峰警半夜至，黠羌豕{左口右兑}窥西偏。
庙堂寄兵不施设，主师肉食骄且孱。
王师之行屡挫衂，边邑骚动何喧阗。
朝廷方议择儒将，诤臣列奏飞封牋。
起公于西代天讨，推毂以送操中权。
奏师尊行天子命，德望远振威先零。
指挥风行纪律定，士卒增气百十年。
先期长戈断尔臂，随以巨杵春其咽。
群凶胆落禁不发，若卵厌以泰华巅。
谕之天意使安然，踧踖闻命敢不虔。
西人父子相得喜，咸愈大疠就粥饘。
帝曰於予薦太庙，拾得巨鼎容牲牷。
遂以公归赞大政，思纳治道於平平。
公言一物未云护，惴惴若已推诸渊。
观今正得仲舒策，夫欲善治须改弦。
公孙之才卒克用，救弊一变期朞年。
国侨首议立谤政，习俗未久非所便。
祁寒暑雨辅天令，嗟尔小人犹怨焉。
甚哉仁义岂迂阔，言未及吐讒人{左口右贤}。
边氓方复思召虎，谓以王命来旬宣。
公扬天休布惠泽，一切苛政咸使蠲。
期民陶然释重负，时雨骤作苏枯薦。
被甲边士众千旅，又煦枭藻相依沿。
狡兔窜缩飞鸟伏，良弓收势藏诸鞬。
时将劳还亟大用，上书愿得东南迁。
帝曰老臣重休息，方且畀汝南阳田。
南阳之民悦以化，焱若暖气来穷燕。
隆冬寒严雪积苦，赤子乳负蒙裘氊。
上方南顾孰予济，赖公往镇苏民编。
江东百城控越绝，齐俗轻剽穷奢妍。
三民劳力事故教，揖揖蚁蚋团腥膻。
望公之来日以治，坐使薄恶随而悛。
虽然一言仰其赐，安得为惠周幅员。
吾民倥侗岂有识，瞻望德业何拳拳。
凄然末学门下客，忆昨舍耕趋士联。
饭蔬饮水亦云乐，勉望箕业犹桮棬。
于时鄱阳被公化，乐以教育为民先。
公嗟吾儒实已落，勉勉欲以经义传。
强扶驽骀决远到，足力不骋烦笞鞭。
渐摩师教日已久，有类汙壤遭坯埏。
良工遇物以规矩，方圆大小随陶甄。
锻磨拂拭仅成器，未省所用何如旃。
逢时清时辄自喜，才卵而翼思翩翾。
幸歌嘉鱼乐贤者，数罟不弃鳙与鲢。
区区一入太常选，谁顾尺{左虫右蒦}犹连蜷。
退思生成有本末，未能岂敢忘蹄筌。
公时提师出万里，一伏门下无由缘。
皇皇寸禄及亲养，乃以名字归冬铨。
度量未免习为吏，束缚日以官事煎。
方愚动与时事戾，进退坎{左土右臽}谁与怜。
男儿三十志未就，却顾文字羞丹铅。
营营孤飞失所托，耻与燕雀争连翩。
愿奋羽翰脱榛棘，日逐凤鸟翔飞烟。
跋公之门已俯附，孑孑旆旞当风褰。
十年始得拜车下，若出秽薮游飞僊。
公之声名世轲愈，民望其赐犹蹇连。
况当景盛天子圣，将议明堂张九筵。
肯如大过栋已桡，方赎梁林扶其颠。
定须笼材器所用，鸠敛天下无弃捐。
经营架构非一幹，愿得身备栭与椽。
公归辅成此其构，手斡元化随天旋。
致君无为坐以治，四气成顺岂有愆。
自然民物日陶遂，返我薄俗如羲颛。
范参政自建康得资政宫祠六诗寄呈 其一
赵蕃（宋代）

闻道石湖天下奇，城南未数阆州稀。江山胜处世或有，祗欠若人相发挥。
将断文字缘作此 其一
王世贞（明代）

奇人纵可敌扬雄，才鬼那能胜葛洪。仙字齧完还作蠹，古文雕葛仅名虫。

迂谋欲寄千秋后，夙业都收一寸中。最好祖龙真解事，谈天非马顿成空。
满路花·上无三瓦舍
谭处端（元代）

上无三瓦舍，下没一犁田。水云真活计、且随缘。街前展手，化个有缘前。独步归来晚，万里晴空，卧听虎啸啼猿。趣闲闲、真乐无边。一＊滚灵泉。鼎中真火降、永凝铅。虎龙蟠绕，真秀结根源。默默无为坐，独守孤峰，一轮明月流灭。
桐庐县仙人洞十题 其二 石佛
黄裳（宋代）

兀若看经不记时，洞天虽近已忘归。谁知心印窥玄海，且看云霞体上衣。
红情 海棠
杜文澜（清代）

东风生色。正锦帷障暖，猩红云密。我见犹怜，乞借微阴护倾国。

一笑钗横鬓亸，新睡起、娉婷无力。但玉肌、懒近熏炉，遗恨在芳泽。

狼藉。破苔碧。看细雨酿寒，卷帘烟滴。画栏漫拍。金谷春深酒怀窄。

还怕轻妆未整，呼绛蜡、重寻兰夕。悄未许、冰雪里，野梅聘得。
田若虚游龙门宝应用天随子体赋诗因次其韵二首 其一
魏抟霄（金朝）

少室右臂禹所断，开排清伊来高寒。土肉养石自古秀，山腰流泉无时乾。

佛髻滴滴染湿翠，松风飕飕鸣惊湍。白傅巳矣不可见，予谁从之投归鞍。
奉使契丹二十八首其二十八筠州圣祖殿诗
苏辙（宋代）

於穆圣祖，宅神皇极。
降鉴在下，子孙千亿。
羽衣玉佩，旗纛旄节。
巍巍煌煌，秩祀万国。
送人游茆山
贯休（唐代）

鸟啼花笑暖纷纷，路入青云白石门。

君到前头好看好，老僧或恐是茆君。
古意
蒲寿宬（宋代）

梳鬟照寒泚，寒泚知贞胸。
整鬟摘秋芳，秋芳无冶容。
平生几偃蹇，今逐梁君鸿。
既甘布裙绩，宁厌短褐舂。
剔目信已笃，刲耳何所从。
独抚箜篌谣，河流自潨潨。
雪竹轩图为彭彦明赋
凌云翰（元代）

北风天大寒，平地雪三尺。萧然轩窗外，见此万竿碧。

此君有高节，岂但密如箦。类彼轩中人，相看共贞白。

谁欤作此画，光景照凡席。形神恍其间，那知故园隔。

岂无九节杖，亦有双蜡屐。清兴如可乘，山阴访陈迹。
中秋对月无酒怅然孤吟
舒頔（元代）

对月惜无酒，怅然负良宵。而我郁居此，时世俱无聊。

举头问明月，桂影东林高。南箕粲黄道，北斗横青霄。

澹泊固尝事，佳辰何寥寥。贳酒赏明月，盘中乏膻臊。

何如待九日，醉约柴桑陶。
蓦山溪（月夜）
谢逸（宋代）

霜清木落，深院帘栊静。池面卷烟波，莹香水、一奁明镜。修筠拂槛，疏翠挽婵娟，山雾敛，水云收，野阔江天迥。

红消醉玉，酒面风前醒。罗幕护轻寒，锦屏空、金炉烬冷。星横参昂，梅径月黄昏，清梦觉，浅眉颦，窗外横斜影。
事狐神谚
佚名（唐代）

无狐魅，不成村。
宿建封寺，晓登尽善亭，望韶石三首
苏轼（宋代）

岭海东南月窟西，功成天已锡玄圭。
此方定是神仙宅，禹亦东来隐会稽。
路傍折梅戏占
郭谏臣（明代）

肩舆屈曲傍山溪，折得梅花手自携。蜂蝶也知春意在，随车直过画桥西。
寄朱德芳
程洵（宋代）

武林仓卒指归程，千里脩途偶并行。云散风流当日事，山长水远此时情。

栖迟顾我犹藏拙，邂逅烦君尚寄声。尺素聊凭西去雁，梦魂今夜绕江城。
赐易数胡一鉴
翁溪园（宋代）

招牌名一鉴，数学得来真。
以子胸中易，照他天下人。
穷通窥见影，贤佞写成神。
莫但为人监，回光监子身。
得僧书
鲍溶（唐代）

身归紫霄岭，书下白云来。翦笋发寒字，烧花芳夜雷。

想随香驭至，不假定钟催。
寄孙景昭
王绂（明代）

每爱孙公子，风情不可禁。
留宾开博具，呼妓合胡琴。
杯泛忘形酒，囊存买笑金。
别来嗟已久，绿鬓雪应侵。
和范景仁王景彝殿中杂题三十八首并次韵其二
梅尧臣（宋代）

陶令生涯漉酒巾，门前种柳万条新。
花今吹作蓬莱雪，曲旧得条关塞人。
应与残红闲是伴，不随舞蝶去争春。
可怜轻质都无定，一落银河莫问津。
玄鸟
鲍皋（清代）

仲春玄鸟至，翩翩升我堂。堂中何所有，黄金玳瑁梁。

冠带并陆何，丝竹纷浩倡。卷衣左右史，设乐东西厢。

东厢吟龙笛，西厢吹凤笙。席前两少女，弹弦奏清商。

游尘倏飞洒，轻翰故回翔。心志俱腾悦，下上相和鸣。

华屋虽云美，四序变温凉。吴宫既已熸，汉殿又已倾。

爰居辟鼓钟，高举而远行。栖栖何为者，忧患一朝忘。

白日不可留，当歌及春阳。五音兮繁会，百物以阜昌。

抚兹盛明运，抱彼沦落伤。卫贤慨秉翟，周士欣执簧。

欣慨岂殊途，浮沈各异乡。丈人且安坐，为君陈乐方。
浪淘沙 询孔子威坠马
曹溶（明代）

野岸石桥滨，雪色初匀。扬鞭一试紫骝新。记取黄沙沉戟地，不是花茵。

持酒酹芳辰，年少腰身。罗衣低拂五陵尘。回首微闻相痛惜，楼上佳人。
咏梅杂诗
张道洽（宋代）

风流百世林和靖，洒落三生杨补之。
一自阆风归去后，几回展画又观诗。
箫
丁谓（宋代）

庄籁知天理，虞韶见帝心。
轻清杨柳曲，和乐凤凰音。
翼展编筠密，中虚镂玉深。
吴门休鼓腹，仙侣好追寻。
梅花集句 其二十二
李龏（金朝）

携手城南忆旧游，故人行役向边州。冰肌自是生来瘦，不识人间离别愁。
雪禁体
陈杰（宋代）

南风导前北风续，仁气潜随杀机伏。
初疑惨淡八表昏，忽变光明大千足。
上天之载德如毛，帝力不知封比屋。
垢污过眼俱衣被，枯朽何心亦膏沐。
调治竹君折节下，表显梅兄受命独。
於至严凝风见温，有大包容分类族。
是空非空色非色，在坑满坑谷满谷。
铺张元化有许奇，收敛神功又何速。
欲搜好句极形容，回首千章成浅俗。
夜深兽红妓打围，雪消雪落何用知。
封州学东池岁度孳鱼冬晚粥之用佐养士教授高
郑刚中（宋代）

县官渔海鱼不登，捐以予民鱼乃复。
一物丰耗皆有道，大抵天心怜不足。
先生手持尺二槐，教养专为周王来。
旦旦升堂说书罢，只恐廪饩生尘埃。
池针卖钱补司计，此是从来学宫例。
今年张网牵紫鳞，鱼出钱归称数倍。
青衿摩腹谈经史，笑谓东池昔无此。
岂识先生东海头，一竿不数任公子。
登清风楼
蔡襄（宋代）

郭外清溪溪外山，溪云飞上破山颜。
晴明天气琉璃色，何处峰头带雨还。
汾阴后土祠作
李適（唐代）

昔予读旧史，遍睹汉世君。武皇实稽古，建兹百代勋。

号令垂懋典，旧经备阙文。西巡历九嶷，舳舻被江滨。

勒兵十八万，旌旗何纷纷。朅来茂陵下，英声不复闻。

我行岁方晏，极望山河分。神光终冥漠，鼎气独氛氲。

揽涕步脽上，登高见彼汾。雄图今安在，飞飞有白云。
塞上曲（一作出塞曲）
于鹄（唐代）

行人朝走马，直走蓟城傍。蓟城通汉北，万里别吴乡。

海上一烽火，沙中百战场。军书发上郡，春色度河阳。

袅袅汉宫柳，青青胡地桑。琵琶出塞曲，横笛断君肠。
县斋书事
杨时（宋代）

簿书投老岂身谋，朱墨纷纷晚即休。
平世功名归稷禹，一瓢吾欲慕巢由。
过彭蠡湖七首 其六
黄淳耀（明代）

大湖流不尽，尽处夕阳平。山远皆疑梦，天多不觉行。

高帆吹岳影，骤鼓发江声。曳曳薰风至，南云一半晴。
宪圣慈烈皇后挽诗二首
程珌（宋代）

西浒俱来日，乐朝极盛时。
彫弓平黑海，彩笔照丹墀。
垄起先裁费，丹成不用医。
人间空怅望，风月宴瑶池。
挽太平赵倅三首
刘宰（宋代）

薄俗纷纷不再淳，吁嗟公子独振振。
从知为善身心乐，不惮分振手足亲。
韦布几人勤礼遇，杯盘一笑见天真。
苍苍谁谓浑无信，千里名驹已绝尘。
夏日登西林白上人楼
刘沧（唐代）

几到西林清净境，层台高视有无间。寒光远动天边水，

碧影出空烟外山。苔点落花微萼在，叶藏幽鸟碎声闲。

旷然多慊登楼意，永日重门深掩关。
求客
文天祥（宋代）

眼看铜驼燕雀羞，东风花柳自皇州。
白云万里易成梦，明月一皇都是愁。
男子铁心无地着，故人血泪向天流，鸡鸣曾脱函关厄，还有当年此客不。
湖楼晚望
林逋（宋代）

湖水混空碧，凭阑凝睇劳。
夕寒山翠重，秋净鸟行高。
远意极千里，浮生轻一毫。
丛林数未遍，杳霭隔渔舠。
陆郎中挽词
楼钥（宋代）

从弟忝东床，相从二十霜。
人琴一何苦，冰玉两俱伤。
别久成今昔，归来失老苍。
稽阴终反葬，西望倍凄凉。
晚登南蓬诸峰环眺𤀌川田庐十韵
区怀年（明代）

短筇滋逸兴，烟际俯平𤀌。落木迥秋色，空山宜夕阳。

谷偏纡木路，林隙次坳堂。垄刈云千亩，郊畋水一方。

市喧需曲蘖，村务括农桑。比壤劳安集，频年之盖藏。

壑兰深匿影，篱菊淡输香。有侣怀笙鹤，何人问石羊。

钩竿归宿晚，樵笛引歌长。寥廓疏踪迸，凉飔振大荒。
幽芳记十六首 其十五 水仙
彭日贞（明代）

孤冢悲风急，凄凄客思昏。怜君无伴侣，唤起洛妃魂。
水木明瑟园古藤歌
全祖望（清代）

昔我游京华，及见三古藤。其一尚书省，犹传文定旧都厅。

俄而吴回降，嘻嘻出出寒灰零。其一海波街，尚署金风老子名。

俄而富媪震，横裂活埋归杳冥。其一合肥邸，五传槐棘相因仍。

临川侍郎下我榻，喁喁于于和诗百辈赢。十年落拓湖海上，春明存殁百感增。

惊见天平谷口双峥嵘，古根诘屈穿山出，酝酿洞庭七十二峰之精灵。

踞地先成偃卧形，老罴当道群貉屏。欲上不上意磅礴，忽然蹶起势骞腾。

百转千蟠故作态，低头下瞰纷长缨。其心时复吐云气，其干将无闻铜腥。

其杪迎风舞拂拂，大垂小垂都珑玲。就中倏生数直干，岸然如弦复如绳。

空所依旁冉冉升，此尤怪绝得未曾。浙中绣谷亭前一本差相亚，细校犹疑殊尹邢。

主人选佳木，插架三十楹。蜿蜒循蒿径，亦以曲折成。

入门未窥诸坞绿，蔽天已见十丈青。频年三过此，所惜未与花期丁。

是藤不花亦复佳，磥砢高节谁抗衡，老我感旧空怔营。
愁
金人瑞（清代）

江水流春不当春，江花江草故愁人。开头捩舵汝何往，击鼓鸣桡皆不伦。

巫峡猿啼真迸血，楚天朝雨最通神。老夫欲寄精诚去，凭仗高风达紫宸。
衔命郊劳使客船过崇德县三首 其三
杨万里（宋代）

岸树低欹一雪馀，枝头半叶已全无。油窗过尽千梢影，浓处还浓枯处枯。
宜达楼
丁复（元代）

天光彻夜看龙出，海气作秋如雨来。水槛寻常群客在，洞庭七十二峰开。

凭将日月回双毂，揽取乾坤注一杯。况是神仙好居此，珊珊飞佩下蓬莱。
再次韵四首
袁说友（宋代）

语不能工恨作堆，捻髭空对翠屏开。
清吟赖有雕龙手，绣段联翩诏后来。
送吉中孚拜官归业
李端（唐代）

南入华阳洞，无人古树寒。吟诗开旧帙，带绶上荒坛。

因病求归易，沾恩更隐难。孟宗应献鲊，家近守渔官。
成父期以十八日至已而爽约
赵蕃（宋代）

已是跫然误足音，更堪疎雨过平林。
呼灯自举一卮酒，颠倒海涛寻破衾。
芒种前雨
陶安（明代）

兼旬天气晴，硗确曝龟坼。山农欲移秧，三日沛甘泽。
鄂城篇
薛季宣（宋代）

袁山野火春风吹，惊飙万马争奔驰。乌龟阪头蕃草木，化作灰烬张天飞。

武昌佐史皆好古，煮茗联镳访城府。狂生此意复不浅，好事大家何尔汝。

鄂王城阙烟苍苍，鄂王宫殿波茫茫。今古都卢一饷顷，不见古人虚引领。

亳殷丰镐已丘墟，蛮荆兴替将焉如。死生建业信徒语，石盆古渡犹多鱼。

古人已去安足齿，近事纷纭尚如此。君不见淮淝去岁是丰年，如今千里无舍烟。
和马郎中画鹤赞
卢纶（唐代）

高高华亭，有鹤在屏。削玉点漆，乘轩姓丁。

暮云冥冥，双垂雪翎。晨光炯炯，一直朱顶。

含音俨容，绝粒遗影。君以为真，相期缑岭。
奉陪郑驸马韦曲二首·其一
杜甫（唐代）

韦曲花无赖，家家恼煞人。
绿尊须尽日，白发好禁春。
石角钩衣破，藤梢刺眼新。
何时占丛竹，头戴小乌巾。
南乡子
吴藻（清代）

门外水粼粼。春色三分已二分。旧雨不来同听雨，黄昏。

剪烛西窗少个人。

小病自温存。薄暮飞将一朵云。若问湖山消领未，琴樽。

不上兰舟只待君。
智海入罗浮送以四偈 其四
陈子壮（明代）

世外无情更有情，梅花清影立三更。劳君一喝空山月，又见扶桑海上生。
谪居粮绝请学于农将田南山咏言寄怀
王守仁（明代）

谪居履在陈，从者有温见。
山荒聊可田，钱镈还易办。
夷俗多火耕，仿习亦颇便。
及兹春未深，数亩犹足佃。
岂徒实口腹，且以理荒宴。
遗穗及乌雀，贫寡发余羡。
出耒在明晨，山寒易霜霰。
和巡使六给事九头柑原韵
庄年（清代）

听莺载酒美双柑，岁暮分遗兴倍酣。红出洞庭微带涩，黄传瓯倍尚输甘。

橘中别种瓤馀九，海外尝新岁已三。怪底淮南移枳橘，罗浮真味可曾谙。
饮襄阳沈氏家醉题侍儿小莹裙带
李廌（宋代）

旋剪香罗列地垂，娇红嫩绿写珠玑。
花前欲作重重结，系定春光不放归。
汉诏郡县行乡饮酒礼颂诗
洪遵（宋代）

斤斤显宗，黼黻王度。
三宫孔阳，精意治具。
三和镜中我
林希逸（宋代）

百骸虽在果谁亲，本地风光见是真。隐几正忘吾与我，开奁忽讶彼何人。

叔敖还许伶优学，西子何如里妇颦。遥想当年游镜殿，化身千百未为神。
春日书怀
李中（五代）

千峰雪尽鸟声春，日永孤吟野水滨。

霄汉路岐升未得，花时空拂满衣尘。
杨柳枝 竹枝 见《众香词》、《瑶华集》
徐媛（明代）

烟啼雾扫玉珊珊。寂寞苍梧云影寒。清泪未随香骨尽，至今馀恨着琅玕。
沁园春·一种孤荄
李曾伯（宋代）

一种孤荄，四出清芬，半秋始花。只些儿肌骨，才逾一芥，许多韵只，迥压群葩。得雨相催，随风所到，较七里山樊尤远些。纷纷辈，笑渠侬桃李，徒竞春华。试容老子婆娑。恍身在广寒仙子家。任殷勤唤酒，恣从君赏，徘徊待月，剩向人夸。我有家林，旧栽岩壑，得归去相延方是佳。姑先约，拼共横船玉，教堕巾纱。
过沛
梁楠（明代）

朔风吹枯桑，游子入沛乡。鸣驺已前导，驿吏候道旁。

凭轼缅兹土，能令心慨慷。聿怀赤帝子，傥荡出芒砀。

际会屠狗辈，逐鹿嬴秦亡。归来召父老，置酒乐未央。

侧想歌大风，至今犹飞扬。
晓发王庄驿至固镇驿时风雪方霁
陈琏（明代）

霜风连日生寒威，冻云糊天天为低。雪花飞来大于掌，江山万里增光辉。

天鸡初号雪花止，玉树琼林半空起。雪深路涩马行迟，狐裘迎风寒似水。

须臾曈昽开晓晴，烂银一色摇光晶。炊烟乍出飞鸟过，依稀遥见霸王城。

驿使相迎慰寥落，山殽野簌供杯酌。地垆火暖氍毹温，寒气虽严殊不觉。

仕路驱驰岁月赊，每因风雪倍思家。何日承恩归故里，逍遥林下赋梅花。
仲兄去岁落一龆书来怅然作诗以宽其意
李光（宋代）

四大非我有，元气力护持。龆从龆龀换，既老还复隳。

太公含两龆，卒为帝王师。睢阳嚼空龈，名与日月垂。

张仪但舌在，折龆激范雎。汉相老无龆，饮乳如婴儿。

安得铁如意，击堕还离离。龆存固可喜，龆落无深悲。

退之有成言，软饭稳送之。何须噬乾胏，但可食肉靡。

养生已有堂，晏坐吞朝曦。谷神定不死，老聃岂吾欺。

时为五禽戏，纳息如灵龟。命友日饮醇，弄孙且含饴。

龆落会复生，千载傥可期。
雁儿落带得胜令·退隐
张养浩（元代）

云来山更佳，云去山如画，山因云晦明，云共山高下。
倚仗立云沙，回首见山家，野鹿眠山草，山猿戏野花。云霞，我爱山无价，看时，行踏，云山也爱咱。
命家僮于庭前杂莳花木戏为九绝 其二
黎民表（明代）

金谷园中堕绣裀，一枝憔悴可怜春。但将酩酊酬高格，不与铅华作后尘。
辛春日词·内廷
晏殊（宋代）

柳燧青青淑气和，冰纹初解縠文波。
淑风殿里黄金屋，应候称觞万寿多。
元夜斋居
薛季宣（宋代）

元夜忆年时，忘情居灏灏。县斋今夕居，曷谓伤怀抱。

都缘人事非，不足年时好。世母舍我归，屈指忧吾老。

人亡不可见，此心为草草。大人月云忌，弃我方儿褓。

呱呱救婴泣，安知请丘祷。诸父洎诸兄，下世吁何早。

悲伤失所恃，涕泪流行潦。哀思动时节，不见莲灯好。

乡居计日长，松楸倩谁埽。诸母侍何期，念旧呼穹昊。
刘莎衣庵
曾极（宋代）

佛狸麾骑饮长江，呼吸安危阖国忙。
南北两家都换主，从容一语悟高皇。
上元致语口号
陈师道（宋代）

欢声喜气塞康庄，妙舞清歌乐未央。
此节定知随意好，今宵端复为人长。
妆成粉白生春色，酒泻鹅黄射烛光。
报答风光须一醉，从来千骑贵东方。
霜月
陆游（宋代）

枯草霜花白，寒窗月影新。
惊鸦时绕树，吠犬远随人。
出仕谗销骨，归耕病满身。
世间输坏衲，切莫劝冠巾。
缘识
宋太宗（宋代）

茅庵养道静深山，解笑光阴解驻颜。
谁能苦志离人间，孤云情僻岂容攀。
日餐松柏知其味，不问王侯朱紫贵。
修行但好倍精专，十洲洞府有神仙。
上邪
佚名（两汉）

上邪！我欲与君相知，长命无绝衰。
山无陵，江水为竭，冬雷震震，夏雨雪，天地合，乃敢与君绝。
挽致政朝散王大夫章二首 其二
曹彦约（宋代）

子贵人间有，亲难及盛年。出藩先使节，入从冠经筵。

问政承颜日，归乡属纩前。谁能碑有道，还合传先贤。
过襄城
韩愈（唐代）

郾城辞罢过襄城，颍水嵩山刮眼明。

已去蔡州三百里，家人不用远来迎。
渔父词（并序·其一）
赵构（宋代）

绍兴元年七月十日，余至会稽，因览黄庭坚所书张志和渔父词十五首，戏同其韵，赐辛永宗。

一湖春水夜来生。几叠春山远更横。烟艇小，钓丝轻。赢得闲中万古名。
送司马待制守河中
宋庠（宋代）

久贰甘泉计，新陪丹府游。
天深巢鶠阁，地重凿龙州。
驱弩军装盛，依莲客藻遒。
别魂惊黯黯，循政伫优优。
旧畤连睢远，长汾抱晋流。
劭农知俗美，虞畔记耕畴。
杂咏一百首·孙策
刘克庄（宋代）

鱼服俄离网，龙泉忽缺鋩。
却将江左业，分付紫髯郎。
和文与可洋州园亭三十咏 过溪亭
苏辙（宋代）

溪浅复通桥，过者犹恨懒。
赖有沙上鸥，常为独游伴。
次韵高宾王见投四首
陈造（宋代）

残年病眼苦眵昏，尽屏甘腴誓绿樽。
龙树难逢刮膜手，孟公顾绿独醒孙。
颇烦十吏供挥扫，无奈诸峰役梦魂。
友义惟公记衰疾，新编肯到雀罗门。
笥沟早发
沈用济（清代）

北风猎猎水茫茫，多谢吴门鼓枻娘。铁鹿长樯四千里，送人夫婿早还乡。
满江红 其三
葛郯（宋代）

郢客高歌，犹未睹、阳春一曲。多应是、连城有价，閟藏华屋。

但使章台无异意，何妨一见邯郸玉。料锦囊、随客泛东溪，凌波绿。

难独唱，篱边菊。谁与咏，阶前竹。想秋光不久，又成虚辱。

过雁不知蛩有恨，行夔应笑蚿无足。愿为予、落笔走盘珠，争圆熟。
安座主更衣
释智愚（宋代）

良遂曾敲麻谷门，不相漫处主宾分。
子来亲见虚常叟，两耳垂肩坐白云。
念奴娇九首 其四
蒋敦复（清代）

年光如此，任江湖冷落，古风今雨。渺渺离怀忘不得，多少天涯萍聚。

一碧苔痕，双红豆子，草绿长亭路。窗前昨夜，梅花迟尔为主。

客有对此茫茫，飘鸾泊凤，浩荡闲鸥语。修竹吾庐何处是，大抵浮生逆旅。

孤岫团云，寒空散雪，旧梦都兰絮。题襟重忆，相思他日延伫。
云中发江宁浦至采
梅尧臣（宋代）

泊舟斫枯葭，歊火爇岸傍。
冒岭云冥蒙，漫江雪飞扬。
拖冰修网云，出水朱鬐殭。
旷然起远怀，风旗转危樯。
千帆共辞浦，搀错逆水翔。
落星始前瞻，瞬目已後相。
鮆鱼何时来，杨花吹茫茫。
沙草不可辨，雁立知汀长。
山头化石妇，忽变素质光。
岂复愿闻笛，莫逢桓野王。
李家庄
姚燮（清代）

下山新构屋，上山新垦田。不愁风雨无馑年，主人隐此人其仙。

虚堂壁青云罥树，薄川涨绿风吹棉。乌牛橐捆陇头麦，黄鸡鷇伏墙角烟。

晚来天色照葱翠，草光泛出春时妍。有时鸟语或非鸟，群籁琐屑交鸣弦。

空山储秀何自偏，一木一石皆婵娟。主人倾酒呼客前，肥羊大芋堆广筵。

侧耳忽变风涛响，仰首已见明月悬。主人行酒同行泉，客醉而舞相褊褼。

镵削俗虑忘拘挛，那能借得一弓地，梅花匝屋兰为櫋。

环以翠竹溪清涟，我当抱鹤兹长眠。
赠顾子馀
悟霈（清代）

山楼帘卷黄鹂雨，江店樽开白雁天。不向春风佳日醉，直教孤负此华年。
泛舟三首 其二
刘敞（宋代）

雪消泉似涨，冰解舟可通。操篙不惮冷，环渚故无穷。

歌咏淹短日，醉酣轻朔风。何须万乘相，始辨鸱夷翁。
游栖真洞归舟带月泊市桥
章桂发（宋代）

山岚来夹案，泉急自穿渠。
密记东阳诀，高题上帝居。
牙儿藏宝箧，山子走篮与。
曲折玑衡转，溪坳可结庐。
清江道中
廖行之（宋代）

客里春愁万斛量，随身抖擞一奚囊。
了无池草入诗梦，粗有山奚供酒狂。
半载飞蓬成底事，几钩新月误相望。
夕阳又傍空山宿，杜宇声中入异乡。
床诗
萧察（南北朝）

衡山白玉镂，汉殿珊瑚支。踞膝申久坐，屡好为频移。
点绛唇·破萼江梅
佚名（宋代）

破萼江梅，迥然标格冰肌莹。暗香疏影。月张银塘静。折取一枝，与插多情鬓。临鸾镜。粉容相并。试问谁端正。
取兰梅置几上三首
张嵲（宋代）

兰茁梅枝两竝奇，高标真不负深知。
风轻雨细春寒夜，正是清香发越时。
追和李太白姑熟十咏 其九 灵墟山
郭祥正（宋代）

仙人赴金阙，灵墟蹑高路。空见白云飞，想乘黄鹤去。

月冷步虚坛，苔深炼丹处。尘寰欲何为，光阴等閒度。
咏白鸥
陈煇（清代）

江上群鸥亦有情，浮沈荡漾似轻萍。晓来推却篷窗视，惊落前溪雪满汀。
宫词
宋白（宋代）

后苑秋晴校猎归，淡妆宫女尽戎衣。
数中供奉谁精熟，斜勒骄聪掠草飞。
次韵酬刘处道
华镇（宋代）

漂泊人间世，几邻耳顺年。心愚颛直道，步蹇失英躔。

星列真虚忝，仙枝亦偶然。雄飞君未晚，何歉续韦编。
赏莲
赵济（宋代）

芒鞋竹杖踏晴沙，云白山青老岁华。
太极一丸融造化，赏心应不为荷花。
易㬢侯自楚致讯因寄诸子近艺
凌义渠（明代）

江汉纪南国，精灵何皦皦。百物府其中，云霞以为表。

盛满泄文章，猥大不能少。易生有私忧，研心及昏晓。

淳意准奇思，循循以自考。谓予言不谬，避人相追讨。

疑时眦欲张，笑来头屡掉。其所偕游者，人人领慧早。

共知宝其天，一朴藏馀巧。爪揽透血痕，孰云兹技小。

片纸涉江来，岁莫新怀抱。蜡梅破微馨，映之香逾矫。

一读一寻思，字字耐深杳。
偶占
陈普（宋代）

水边侧耳翠萄叶，陂下锁魂金步摇。
何以浔阳北窗下，白云伴宿听翛翛。
五月初一日煮茶偶作
徐瑞（宋代）

读书了清暇，空斋长闭门。冥冥晚雨润，唶唶时禽喧。

悠悠白云度，沉沉绿阴繁。枯桐觅古意，石鼎烹山泉。

清吟振岩木，乱以离骚篇。此道无不在，但觉山林尊。

意根渐无有，世累何时捐。即事良可娱，一笑俱忘言。
杂咏一百首·卢能
刘克庄（宋代）

明镜偷神秀，菩提犯卧轮。
更将旧衣钵，占断不传人。
留别解县韩明府（一作别解明府）
耿湋（唐代）

闲人州县厌，贱士友朋讥。朔雪逢初下，秦关独暮归。

寒茅下原浅，残雪过风微。一路何相慰，唯君能政稀。
余澹心追送同舟至惠山
施闰章（清代）

离人逢好友，一棹傍林丘。远送同明月，相看总白头。

野桥疏柳卧，浦寺乱云秋。信宿倾情话，闲心到十洲。
四和香·麦浪翻晴风飐柳
纳兰性德（清代）

麦浪翻晴风飐柳，已过伤春候。因甚为他成僝僽？毕竟是春迤因。
红药阑边携素手，暖语浓于酒。盼到园花铺似绣，却更比春前瘦。
宁宗朝享三十五首
真宗（宋代）

圣有谟训，诒谋燕翼。
奉天酌祖，万世维则。
维皇孝熙，乾乾夕阳。
礼既式旋，惟福之锡。
天中节前三日大圣慈寺华严阁燃灯甚盛游人过
陆游（宋代）

万瓦如鳞百尺梯，遥看突兀与云齐。
宝帘风定灯相射，绮陌尘云马不嘶。
星陨半空天宇静，莲生陆地客心迷。
归途细踏槐阴月，家在花行更向西。
木兰花（探梅寄李士举）
朱敦儒（宋代）

前日寻梅椒样缀。今日寻梅蜂已至。乍开绛萼欲生香，略绽粉苞先有意。

故人今日升沈异。定是江南无驿使。自调弦管自开尊，笑把花枝花下醉。
听蛙方君作八老诗效颦各赋一首内三题余四十
刘克庄（宋代）

半间古屋冷飕飕，死尽同参偶独留。
昔已寻师远行脚，今惟见佛小低头。
旧绫无用聊收取，破衲难缝且着休。
年少还知贫道不，曾同王谢二公游。
遂金州禅人
释心月（宋代）

磨砖大士眼觑瞇，归去市场的唤醒伊。
好个打车消息子，无端错付马驹儿。
太湖
吴惟信（宋代）

远山数笔抹秋烟，阔阔湖波冷浸天。晚日未沉风渐起，芦花狼藉满鱼船。
偈颂二十三首 其二十
释云岫（宋代）

海水缩，天风寒。一阳破坤，六阴生乾。君子之道日长，小人之道日消。
戏次人韵
李彭（宋代）

人言鼓吹来诗思，鸣鹤遂闻长阜音。细读一犁新句好，始知三语用功深。

自甘散木傲霜节，懒作幽云出岫心。茗盌炉芬清昼永，流莺捎蝶过墙阴。
大龙湫
赵师秀（宋代）

一派落虚空，如何画得同。
高风吹作雨，低日射成虹。
西域书曾说，先朝路始通。
或言龙已去，幽处别为宫。
偈倾一百六十九首
释智朋（宋代）

正不立玄，偏无所附。
三十年异类中行，末后句月圆古渡。
夜船拨转琉璃殿，白鸟飞宿无影树。
郊行
刘克庄（宋代）

一雨饯残热，忻然思杖藜。
野田沙鹳立，古木庙鸦啼。
失仆行迷路，逢樵负过溪。
独游吾有趣，何必问栖栖。
北山隐居
王拙（宋代）

负郭萧然筑短墙，北山隐几意悠长。静看青草随时换，笑问白云何事忙。

范蠡浮家终觉晚，刘伶荷锸信非狂。楮冠布褐安吾分，那有移文到草堂。
岁末省坟
韩琦（宋代）

因趋先陇问耕桑，益见农家事可伤。种麦未生遭土涝，鬻禾无价值钱荒。

阴风鼓怒资时旱，寒色催愁上夕阳。里俗漫矜吾太守，不知何术致民康。
浣溪沙（赠贲大夫歌者，其人尝在大家）
朱敦儒（宋代）

晚菊花前敛翠蛾。挼花传酒缓声歌。柳枝团扇别离多。

拥髻凄凉论旧事，曾随织女度银梭。当年今夕奈愁何。
颂古一百二十一首
释宗杲（宋代）

夜半明星当午现，愚夫犹待晓鸡鸣。
可怜自屎不知臭，又欲得新牛似人。
黄州杨大守一中招集定惠院夜观海棠
游朴（明代）

临江古榭敞华觞，共把新灯照海棠。胜地每为名士主，幽花仍是昔时装。

相逢剧语千秋感，自诧当歌一夜狂。去住蓬科怜不定，寸根千里笑飘扬。
文宣王及其弟子赞 其十七
赵构（宋代）

猗尔子上，鲁邦之望。以德则贵，惟道是唱。师聪师明，友直友谅。

伯于祝阿，儒风斯畅。
若耶溪
李绅（唐代）

岚光花影绕山阴，山转花稀到碧浔。
倾国美人妖艳远，凿山良冶铸炉深。
凌波莫惜临妆面，莹锷当期出匣心。
应是蛟龙长不去，若耶秋水尚沈沈。
桃源忆故人
程茯娥（清代）

西窗斗炳惊秋早。昨夜玉簪开了。蝴蝶不知身老。犹恋花丛绕。

了草吹落王孙草。桐叶飘来风扫。无限秋心谁晓。添得愁多少。
访姚芝乡赋赠
陶元藻（清代）

绕屋沦涟水一渠，垂杨小巷未容车。杜门不拒清谈客，入市贪求善本书。

跌宕诗篇长庆上，商量人物建安初。来观宝海新排纂，坐到晴余又雨余。
元政上人游终南
梅尧臣（宋代）

雉节居杜陵，南山常在目。
今兹羡行游，因以谢岩谷。
环锡恣探胜。棕綦方践陆。
五门岚翠横，八水秋阴覆。
云峰多隐见，林岭乍回复。
若见采芝人，余非恋微禄。
送叶参议知蕲州
项安世（宋代）

丈夫睫间珠，肯作儿女滴。晓与秘书辞，怆然欲沾臆。

我家括山下，土俗号穷僻。自我来荆州，邦风更萧瑟。

流落三十年，鱼虾共眠食。出门无所往，入门长太息。

自从秘书来，觉我好颜色。香雾浃衣巾，春风醉肤革。

敛我气马浮，广我心地窄。年来困侵暴，两鬓愁欲白。

家门危破碎，意气向消释。万事不称怀，独此天下特。

如何下江船，便挂北风席。吹君向南岸，留我著江北。

向来穷未苦，今日穷始极。君行见张薛，为道此愁寂。
题亦好亭集句
喻良能（宋代）

从士力难任，何其挂怀抱。
不及在家贫，在家贫亦好。
燕燕吟
钱孟钿（清代）

燕燕复燕燕，将雏画梁畔。玉楼朱户灿如银，翩翩弄影梨花院。

春去烟雨中，花落云巢空。螵蛸悬绣闼，蟪蛄悲秋风。

暄凉一转烛，沧海森丛木。他时舞馆金缸凝，今日颓垣蔓草绿。

谢公墩上牧儿耕，华表柱头野鸢啄。逝水不可回，春晖去难续。

莫奏雍门琴，剩有唐衢哭。白杨风起乌夜啼，燕子还来问华屋。
次韵王巩欲往徐州见子瞻以事不成行
苏辙（宋代）

河水南来绕郡城，银刀空复炫衙兵。
交情旧许鸡为具，客信那知鹊妄鸣。
为妇迟留应未怪，还家仓卒定何营。
不关秦女筝声怨，自趁招贤浚上旌。
归乡二首
姜特立（宋代）

五十余年别故山，今朝底事挈家还。
老来报本思宗祖，不为豪夸里巷间。
送潮州吕使君
王安石（宋代）

韩君揭阳居，戚嗟与死邻。
吕使揭阳去，笑谈面生春。
当复进赵子，诗书相讨论。
不必移鳄鱼，诡怪以疑民。
有若大颠者，高材能动人。
亦勿与为礼，听之汩彝伦。
同朝叙朋友，异姓接婚姻。
恩义乃独厚，怀哉余所陈。
小寺
刘克庄（宋代）

小寺无蹊迳，行时认藓痕。
犬寒鸣似豹，僧老瘦于猿。
涧水来旋磨，山童出闭门。
城中梅未见，已有数株繁。
贺新凉 其二 送周雪客南归
曹贞吉（清代）

败叶西风卷。近河桥、六花片片，离觞聊遣。扑面惊沙森似雾，日离芦沟冰泫。

寒夜冻、马毛如茧。为爱云山归去好，谅云山于子情非浅。

五岳志，向禽展。

文章虽以幽栖显。更须凭、经纶大手，为时卢扁。路近三茅丹鼎在，洞里一声仙犬。

尘土梦、知君其免。淮水东边明月上，问齐梁佳胜何人典。

春草绿，不容剪。
送王员外宰德安
徐铉（宋代）

家世朱门贵，官资粉署优。今为百里长，应好五峰游。

柳影连彭泽，湖光接庾楼。承明须再入，官满莫淹留。
刘十秀才见过寻以为寄次韵和酬
梅尧臣（宋代）

放言破崖岸，尘事尽磨刮。
况此气澄明，幽襟亦轩豁。
竟日坐衡茅，同心异胡越。
吾道今不孤，长吟为君发。
丘文定公挽词
楼钥（宋代）

同与隆兴第，嘉禾见两轓。
瀛壖迂使节，蜀道送行轩。
预草前须诏，惊传易箦言。
不堪鸾镜舞，双旐怆丘原。
枢密端明先生宠分新茶将以丽句穆然清风久矣不作感叹之馀辄敢属和 其二
张孝祥（宋代）

先生笔势挟风雷，春色先从笔底回。却笑粗官成漫与，望林止渴竟无梅。
贺新凉 立秋日蒙赏秋叶饼与愔仲同赋
陈宝琛（清代）

秋至谁先省，看行朝、毕罗颁下，夏时犹准。袅袅风将凉一味，付与汤官管领。

却抚得、银床片影。抚序易生长年感，听哀蝉、还忆莲花饼。

包袖热，莫教冷。

流民织路无人振。忍回思、承平士女，剪楸簪胜。上苑虫文分明验，凄绝壶飧从径。

况旅食、飘零难定。角黍花糕年年事，对旧京、内样滋悲哽。

牙齿缺，且留饤。
卫卿叔自青旸寄诗一卷以饮酒果核殽味烹茶斋
葛立方（宋代）

灵芽胯底棋局方，茗碗班班金粟黄。
食罢煮香消日长，莫遣姜粟资胃凉。
廪君所嫉裴不尝，谁是纤纤捧碗娘。
识取真腴那得忙，不是沙溪不入香。
可须臾醉无何乡，甘膬肥浓能腐肠。
赋王唐卿庐山所得灵壁石
张孝祥（宋代）

湘江竹深韶不传，后夔神禹飞上天。泗滨之磬无人编，帝敕此上沦深渊。

于乎不知几千年，奇形异质鬼所镌。青虬赤虎遭缚缠，蹙筋怒爪身挛拳。

自从胡尘障中原，神物变化随霏烟。金声玉振义不辱，六丁徙置康庐巅。

灵台星官未知处，但怪上气干霄躔。王郎斋居敷浅原，饮水泣血天所怜。

空山无人下群仙，似梦非梦或告旃。扪萝独上果有得，失喜而惧心茫然。

百夫挽取自包裹，解衣更买蛮儿毡。缄扃不肯乡人说，知我好古容观瞻。

焚香再拜娄叹息，安得致之天子前。安得致之天子前，明堂郊丘备宫县。

调和正声荐上帝，箫勺群慝收戈鋋。

朝廷清明用耆哲，一律四海归陶甄。凤皇来仪兽率舞，复古却到虞韶边。

是时赋公笔如椽，襞笺为草登歌篇。
过程学士墓
孙友篪（明代）

野水空山拜墓堂，松风湿翠洒衣裳。
行人欲问前朝事，翁仲无言对夕阳。
偈颂二十二首
释道生（宋代）

一九与二九，相逢不出手。
巍巍不动尊，脚不离地走。
园中杂书
陆游（宋代）

北窗看镜意凄然，梦断梁州已七年。
猎猎彩旗春日晚，不堪花外见秋千。
陪王漕右司游东园
章甫（宋代）

籍甚皇华使，诗清思不群。
建台多暇日，领客总能文。
花好杯重劝，茶香手自分。
礼宽情烂熳，小雨夜深闻。
和石昌言学士官舍十题·甘菊
梅尧臣（宋代）

世言此解制颓龄，便当园蔬春竞种。
到秋犹得泛其英，烂醉莫辞官有俸。
不睡四首
杨万里（宋代）

夜永无眠非为茶，无风灯影自横斜。
拥禂仰面书帷薄，数尽承尘一簟花。
生查子（洪舍人用前韵索冠答谢，并以冠往）
赵磻老（宋代）

朝路进贤归，厌听歌金缕。不恋玉堂花，豹隐南山雾。

漉酒未巾时，暑槛披风处。子夏不兼人，并与诗筒付。
满庭芳
黄庭坚（宋代）

明眼空青，忘忧萱草，翠玉闲淡梳妆。小来歌舞，长是倚风光。我已逍遥物外，人冤道、别有思量。难忘处，良辰美景，襟袖有余香。

鸳鸯。头白早，多情易感，红蓼池塘。又须得，樽前席上成双。些子风流罪过，都说与、明月空床。难拘管，朝云暮雨，分付楚襄王。
和人惠白莲花
许及之（宋代）

碧莲花发梦湾矶，鹤骨难教厚禄肥。夜月擎来双掌露，晓风拂动六铢衣。

渔歌过后香犹湿，鹭影移时雪欲霏。风月既为专一壑，茅茨何自有光辉。
感兴二十七首 其十五
方一夔（宋代）

石兰媚幽姿，丛生在空谷。霜雪冻不死，寒碧秋更绿。

结交薇蕨中，畴昔傍人屋。山行偶见之，采采不盈掬。

岁久未消歇，怀袖自清馥。我欲写君心，寄以孤生木。

必有非耳人，听此无谱曲。
花园二首 其一
陈琏（明代）

沿堤柳色绿毵毵，春水溶溶碧似蓝。几树杏花烟雨里，风光恍惚似江南。
诸罗道中即事
褚禄（清代）

圣朝德泽沛南东，纵目郊原茂对中。圳水春生灌溉足，露华秋对土膏融。

扶桑色映曈昽日，络纬声随断续风。自愧一官无报称，好书大有慰宸衷。
更漏子 春晚
杜文澜（清代）

楝花残，梅雨逗。枝上老红吹瘦。寒欲尽，夜无聊。倚阑吹洞箫。

芳寒歇，怨蝴蝶。惆怅饯春时节。春有信，去仍还。征人长玉关。
清平乐
蔡伸（宋代）

明眸秀色。肌理凝香雪。罗绮丛中标韵别。捧酒歌声清越。

不辞醉脸潮红。却愁归骑匆匆。回首绿窗朱户，断肠明月清风。
徘徊花
董嗣杲（宋代）

叠萼黄心紫瓣柔，秾薰粉腻入香篝。
应知上苑清和转，聊为东皇款曲□。
拂拂靓香遗片异，鳞鳞刺叶矮丛抽。
夜长还有人空度，花里相延月一钩。
点绛唇
廖行之（宋代）

玳席华筵，嘉宾环集三千履。兰膏芬芷。一簇红莲里。

花覆玉郎，苒苒青衫＿。咸倾企。小登科第。有底新桃李。
赵丞话旧
戴复古（宋代）

忆作齐安别，相逢直到今。
寒温片时话，故旧百年心。
折柳送行客，栽松遇赏音。
尊前强歌笑，两鬓雪霜深。
长至送张杳宇贺六十回镛
林熙春（明代）

知非又度十年春，杖履遥询放逐臣。三月论心多眷恋，一阳分手倍精神。

柳条渐吐青山色，梅蕊争研白发新。此去君家腾剑气，龙光射斗自振振。
烧笋
孙邦杰（金朝）

煨茁旧闻山谷语，劝耕还忆大苏诗。传将火候无多诀，留得天真又一奇。

未放锦绷开束缚，已看玉版證茶毗。白麻初拜惊烧尾，见此应惭富贵痴。
痴翁
林希逸（宋代）

痴翁痴处苦难言，半似禅宗半似仙。适意酒杯中味道，寄心诗句里参玄。

虽然也作人间梦，但觉元无俗下缘。剩把残编消日子，不妨吟罢枕书眠。
黄大痴云山图
袁华（明代）

荆浩关仝善山水，大痴继作非俗史。技艺毕给世称贤，图画乃其馀事耳。

筲箕泉头月苍苍，蝉蜕秽浊凌风翔。斯人九原不可作，泚笔题诗增慨慷。
菊秋晓枕偶成
卫宗武（宋代）

希年七十又加零，渐脱尘缘万事轻。
冉冉壮心随岁减，萧萧衰鬓与霜明。
愁倾白堕嫌无量，老对黄花更有情。
欲写秋容到寥廓，却惭健笔欠纵横。
曲江春望
罗邺（唐代）

故国东归泽国遥，曲江晴望忆渔樵。都缘北阙春先到，

不是南山雪易消。瑞影玉楼开组绣，欢声丹禁奏云韶。

虽然未得陪鸳鸯，亦酹金觞祝帝尧。
城南妇行
何景明（明代）

城南有寡妇，见客泣数行。自言良家女，少小藏闺房。

青春娇素良，白日照红妆。父母偏见怜，嫁我不出乡。

前年弥鲁乱，腥秽入我堂。弟兄各战死，亲戚俱阵亡。

嗟哉华艳质，忍耻罹凶强。忧愁云发变，辛苦朱颜伤。

昨闻故夫在，息消通两方。百金赎我身，三年归旧疆。

归来门巷异，人少蓬蒿长。转盼夫亦死，儿女空在傍。

薄田无耕犊，寒腊无完裳。人生固有命，妾独遭此殃。

况复官军至，烧焚庐井荒。主将贪贿赂，百死不一偿。

朝廷自有法，出师亦有名。妾身何足道，无乃乖天常。
拟寒山寺 其六十八
释怀深（宋代）

道力与福力，平时似乱真。福力有盛衰，道力无富贫。

人生不学道，只种轮回因。君看天福尽，满眼生埃尘。
题石棋盘
林光（明代）

人间胜负几盘棋，袖手旁观着每迟。留得石枰方一片，不安棋子也相宜。
寄上玉笥先生 其一
朱曾传（清代）

少日围棋侍谢公，当时忘却在春风。绛纱东国三千士，白发西湖八十翁。
从欧阳全真借观陈择之蜀中诗题其后
赵蕃（宋代）

书去方怀蜀道长，寄忆未达忽传亡。
那知今夕辰阳郡，洒泪残诗十数章。
春晚二首
刘应时（宋代）

天气清和晴复阴，酴醾堆雪笋抽簪。
谁知老去伤春意，自把茶瓯当酒斟。
樵用郊行
李方子（宋代）

避忘井水邑，耽静步郊原。
落叶风能扫，寒花霜更繁。
山空樵响答，涌浅榜声喧。
愿结山阳伴，长年此灌园。